Хуэдж Альбинэ пашэ мэхъу
Иджыблагъэ Налшык щекIуэкIа «Лазурная волна-2020» V дунейпсо музыкэ зэпеуэм «Лъэпкъ пшынэ» унэтIыныгъэмкIэ дыщэ медалыр къыщихьащ Къэрэшей-Шэрджэсым хыхьэ Елбыргъан къуажэм щыщ Хуэдж Альбинэ. Зэхьэзэхуэм макъамэм щаIэ зэфIэкIым щеплъыжащ цIыху 200-м щIигъу.
Налшык щекIуэкIа зэхьэзэхуэм Хуэдж Альбинэ и закъуэу щигъэзэщIа абазэ уэрэдитхур къэпщытакIуэхэм ягу дыхьащ икIи пшынауэм и ехъулIэныгъэхэр къалъытащ. Пшынауэ Iэзэм мы гъэм зыкъыщигъэлъэгъуащ Новосибирск къалэм, Абхъаз Республикэм къыщызэрагъэпэща зэпеуэхэми.
Илъэситху ныбжьым иту пшынэ къызыхуащэхуа хъыджэбз цIыкIур абы зэреуэным хэзыгъэгъуэзар и анэращ. ИужькIэ, адыгэ хьэгъуэлIыгъуэхэм ирагъэблагъэ пшынауэхэм я Iэзагъэм кIэлъыплъурэ, хъыджэбз гурыхуэм кIуэ пэтми и зэфIэкIым хигъэхъуащ. А зэманым пшынауэр цIыхубз IэщIагъэу къалъытэрт икIи абы куэд дихьэхырт. Хабзэ хъуауэ пшынэм хуэIэзэхэр хьэгъуэлIыгъуэхэм ирагъэблагъэрт. Абы тету, Альбини гуфIэгъуэ куэд игъэдэхэну къыхуихуащ. Илъэс 20-м щIигъукIэ ар курыт еджапIэмрэ сабий гъэсапIэмрэ щыIащ. Мы зэманым ар щолажьэ Эльбурган къуажэм ЩэнхабзэмкIэ и унэм. Абы и унафэщI Койчевэ Зуридэ зэрыжиIэмкIэ, IуэхущIапIэм спектаклхэр щагъэувкIэ, Хуэдж Альбинэ ирагъэблагъэ, макъамэр екIуу егъэбзэрабзэри.
Иджыпсту дуней псом щыщыIэ щытыкIэм и зэранкIэ, ЩэнхабзэмкIэ унэм пшынэ еуэнымкIэ щиIэ гупжьейм и лэжьыгъэр зэпагъэуащ, ауэ щытыкIэм зэхъуэкIыныгъэ зэригъуэту, Альбинэ фIыуэ илъагъу лэжьыгъэм пэрыхьэжу щIэблэр и Iэзагъэм хигъэгъуэзэну, и гъэсэнхэм я зэфIэкIым зригъэужьыну Iэмал иIэнущ.
БжьыхьэлI Розэ.
